**ДЕТСКА ГРАДИНА „КАЛИНА МАЛИНА”**

5879 с.Градина, ул. “Христо Ботев” №9,общ. Долни Дъбник, тел. 063567/374 еmail:cdg.kalina.malina@abv.bg

Модел за работа със семейството в периода на адаптация

 Моделът за работа със семействата и децата в периода на адаптация от семейната среда към средата в ДГ “Калина Малина“ има за цел постигане на бърза и безболезнена адаптация на новопостъпващото дете чрез активно взаимодействие между семейство и детска градина и уеднаквяване подходите и обогатяване знанията на възрастните за особеностите в развитието на детето в ранна възраст. Адаптирането е процес, който е свързан с реакциите на трите страни: възрастните в детската градина – педагог и възпитател, семейството и детето. Успешното адаптиране на детето предполага всички страни да се включат активно и да подпомогнат този процес.

 Тръгването на детска градина е едно изключително събитие за малкото дете, защото е свързано именно с попадане в нова среда - материална, социална, обществена и природна. Подобни събития са част от живота на всяко дете - първоначално постъпване в детска градина, а по-късно в училище. За безболезнена адаптация към тези промени, изключително важна е предварителната подготовка на детето в семейството. Родителите в най-голяма степен може да допринесат за бързата и безболезнена адаптация на детето към детската градина, когато са убедени в способността на детето успешно да премине през този етап. Тази убеденост носи увереност и емоционално спокойствие както на тях, така и на детето. Доверието, което гласуват на детето, стимулирането му, позволява то да приеме детската градина, новите приятели, новите играчки и цялата среда като своя, в която може да се чувства свободно и сигурно.

Трудностите в адаптацията на децата към детска градина са с различна интензивност и продължават в различни периоди от време. Поведенията и реакциите, които се наблюдават най-често и които отразяват проблемите на децата с адаптацията, са плач по време на раздялата с родителите, нежелание да се напусне дома сутрин, когато се отива на детска градина, агресия, загуба на апетит, отказ от храни, желание да стои близо до възрастен, отказ от участие в игри, отказ да контактува с други деца, апатия.

Средата в детската градина е елемент, който доминира над детето. Децата трябва да се адаптират към изискванията на институцията, да отговарят на нейните очаквания, да следват нейната програма. Дете, което влиза в детска градина за първи път, трябва да се изправи пред редица предизвикателства, а именно:

В личен план:

* Среща с нови хора: възрастни и деца;
* Адаптиране към изискванията, изразени под формата на правила;
* Спазване на нов дневен режим.

Във физически план:

* Запознаване със стаите в детската градина, техните функции и оборудване;
* Обучение как се използва оборудването, разположено в занималнята, тоалетната, гардеробната, площадката за игра.

В стратегически аспект:

* Приучаване към самостоятелност;
* Овладяване на дейности по самообслужване( хранене без помощ, хигиенни навици, обличане и събличане на основни дрехи, ходене нагоре и надолу по стълби без помощ).

С цел улесняването на процеса на адаптация на децата в детската градина могат да се спазват следните стъпки, които да бъдат следвани от родителите:

* Разговори с детето за живота и режима в детската градина, разсейване на страха, безпокойството и несигурността у детето;
* Приучаване към самостоятелност;
* Определяне на дневен режим на детето.

Програмите за адаптиране на детските градини трябва да включват дейности, улесняващи адаптирането на децата и техните родители към детската градина.

Мерките, които могат да бъдат предприети преди посещението на детето в детска градина са:

* Предоставяне правото на родителите да останат с децата си в детската градина( напр. по време на процеса на записване);
* Учителите играят ролята на посредник и инициатор и в двата типа взаимодействие. Очаква се те да осигурят на децата усещането за психологическа сигурност в периода на запознаване с нова среда ;
* Приемането на всяко дете в групата изисква индивидуален подход на учителя.

Примерна програма за адаптиране на детето в детска градина.

* Подготовката за раздяла да започва вкъщи;
* Спокойният родите води до себе си спокойно дете;
* Раздялата в детската градина трябва да бъде кратка и насърчаваща детето;
* Много важни са емоциите на родителя при раздялата.

Симптомите на адаптираното дете са:

* Детето се разделя самостоятелно и в добро настроение с родителя;
* По време на престоя в детската градина детето е спокойно;
* По време на занимания и игри разказва спокойно за своите родители;
* При тръгване от детската градина разказва с удоволствие какво се е случило през деня.

Адаптацията е приключила след като детето е приело новата промяна в неговия живот спокойно. Възможно е при сутрешният прием, детето да протестира, но при влизане в групата да се чувства комфортно.

Добре дошли в ДГ „Калина Малина“!